Tko kaže da su sva vjenčanja u Igri prijestolja loše iskustvo! Mnogi su fanovi bili šokirani i ljutiti krvavim vjenčanjem u završnici treće sezone te iznimno popularne TV serije po odličnim knjigama G. R. R. Martina.

No, jedno vjenčanje u Splitu večeras je dobilo slavnu dimenziju upravo zahvaljujući seriji Igra prijestolja. Naime, poznato je da već tjednima se ta serija opet snima u Dubrovniku i Splitu, a baš večeras je jedan od važnijih glumaca serije Škot Iain Glen aka vitez Sir Jorah Mormont na oduševljenje svatova zalutao na vjenčanje mladenaca Ivane Hrstić i Petra Marinca!

Glen se ušetao u ležernoj majici kratkim hlačama i šlapama u restoran Leonis, no za njega su svatovi učinili iznimku i počastili ga večerom. Na svadbi se zatekao i SDP-ovac Daniel Mondekar, koji je cijeli događaj odmah i uslikao, te objavio na Twitteru.